《游西山却忆贤首书舍次乐寅韵》
清代·刘应陛

五日遵折坂，目极苍云间。其阳类盘谷，其阴若商颜。

蜿蜒各异状，登陟岨且艰。木末悬匹练，万仞流淙潺。

游鱼澹相乐，注视神为闲。石濑成夕宿，铁幛行晨攀。

飞梁峙双表，下若横重关。谁张屏九叠，烂如古锦斑。

远梦镜湖月，媌娥陂上山。东风草微绿，谷口花成殷。

须记嵩阳下，应待行云还。

作者简介：刘应陛，字觐宸，号胎簪，信阳人。乾隆乙酉举人。有《胎簪山房诗稿》。